Lars Gabriel von Haartman
Lars Gabriel von Haartman, 1789-1859, finsk embedsmand. Efter en karriere ved Komitéen for Finske Anliggender i Sankt Petersborg forflyttedes Haartman i 1830 til Finland. Her fik han som viceordførende i Senatets Økonomidepartement 1841-58 gennemført penge-, told- og skattereformer, der bragte landets finanser på fode. Det skabte grundlaget for hans vigtigste indsats, bygningen af Saimaakanalen til Vyborg. Haartman viste politisk formåen ved trods kejserlig modstand at forsvare Finlands særstilling i riget.